Իշխանական քարոզչամեքենան ինչպես միշտ լավ է աշխատում։ Հեռուստաընկերություններն առավոտից մինչև ուշ գիշեր փորձում են հիմնավորել Սերժ Սարգսյանի անփոխարինելիության միֆը՝ ցույց տալով, թե վերջինս կայունության և անվտանգության միակ ու բացառիկ երաշխավորն է։ Իսկ, եթե հաշվի առնենք նաև այն հանգամանքը, թե Հայաստանի բնակչությունն ինչպիսի էմոցոնիոնալ վերաբերմունք ունի անվտանգության հիմնախնդրի նկատմամբ, ապա արդեն իսկ պարզ է, թե վերոհիշյալ քարոզչությունն ինչպիսի ներգործություն կարող է ունենալ։ Պարզից էլ պարզ է, որ սա վարչապետ դառնալու համար «նախընտրական» չհայտարարված կամպանիա է, որի միջոցով փորձում են ժողովրդին նախապատրաստել և աստիճանաբար ադապտացնել այդ փաստի հետ։ Ահա սա է պատճառը, թե ինչու են «սև արկղերը» ամբողջ օրը Սերժ Սարգսյանին ցույց տալիս՝ իհարկե բանակի և անվտանգության թեմաների պոպուլիստական համատեքստում։